Melayu:Jurnal Antarabangsa Dunia Melayu
type: channel
description: Melayu: Jurnal Antarabangsa Dunia Melayu diterbitkan dua kali setahun, iaitu pada bulan Januari dan Julai oleh Dewan Bahasa dan Pustaka. Terbitan pertama bermula pada bulan Jun 2003. Walau bagaimanapun jurnal ini pernah dihentikan penerbitannya pada 2007 hingga 2012. Jurnal ini kembali diterbitkan pada Januari 2013. Jurnal ini membicarakan isu dan pemikiran dalam pelbagai bidang dalam Dunia Melayu berdasarkan penyelidikan akademik bagi merakamkan pelbagai sudut tamadun, budaya, pemikiran, kesenian dan kearifan Melayu umumnya. Makalah dalam jurnal ini ditulis dalam bahasa Melayu (dalam kebanyakan makalah) dan dibenarkan juga dalam bahasa Inggeris.
publisher: Dewan Bahasa dan Pustaka
language: ms
publication name: Melayu:Jurnal Antarabangsa Dunia Melayu
issn: 1675-6460
items: The Kearifan Simbol Adat Beburung dalam Puisi Pengap Gawai Pangkung Tiang: Analisis Berlandaskan Teori Semiotik Charles Sander Peirce
items: Kembali ke Purba: Nostalgia Restoratif dan Nasionalisme Era Mahathir dalam Tuah 1989
items: Perbandingan Strategi Pembugaran Bahasa Melayu di Malaysia dan Pelestarian Bahasa Daerah di Indonesia
items: Pengaruh Islam terhadap Adat Masyarakat Bajau Kota Marudu: Analisis Perubahan Amalan Sosiobudaya dan Sosioekonomi
items: Tarian Togok: Analisis Ragam Gerak dalam Joget Gamelan Melayu
items: Bandingan Penyair Yahya M.S dan Suhaimi Haji Muhammad: Hablun Minallah dalam Berdakwah
items: Legenda, Ketaksamaan Gender dan Politik Warisan di Malaysia dalam Kisah Mahsuri sebagai Sastera Rakyat yang Hidup
items: Verifikasi Makna dalam Falsafah Za'ba
items: Za'ba dan Rahsia Ejaan Jawi
items: Hastadandasastra (Naskhah Tertua Kerajaan Sriwijaya) dan Penyejarahan Genre Campu Persuratan Melayu
items: Manifestasi Seni Abstrak Ekspresionis dalam Konteks Seni Moden Malaysia (Lewat 1950 hingga 2010)
items: Analisis Kepentingan dan Motif Tatu dalam Budaya Masyarakat Iban melalui Falsafah "Alam Takambang Jadi Guru"
items: Analisis Persepsi Pelajar Institut Pengajian Tinggi di Selatan Thailand terhadap Tulisan Jawi: Kajian Kes Pelajar Kolej Islam Syeikh Daud Al-Fathani, Yala, Thailand
items: Peranan Perkampungan Warisan Budaya Kampung Teluk Kepayang dalam Pemartabatan Budaya Melayu
items: Isu Bahasa Melayu di Johor dalam Akhbar Lembaga Malaya sebelum Perang Dunia Kedua
items: Konfrontasi Indonesia-Malaysia dan Kesannya terhadap Pelabuhan Pulau Pinang, 1963-1966
items: Kamus Dewan Perdana: Persoalan dan Penjelasan
items: Pelancongan Naratif: Kajian Potensi Cerita Rakyat sebagai Sumber Pelancongan di Perak dan Sarawak
items: Pembentukan Seni Abstrak Ekspresionis dalam Konteks Seni Moden Malaysia (1950-an-1970-an)
items: Asal Usul dan Peranan Tradisi Bertatu dalam Budaya Masyarakat Iban
items: Penjejakan Kosa Kata Melayu: Data dalam Kamus Pigafetta (1521)
items: Penggunaan Teknik Ganjaran dan Keberkesanannya bagi Menarik Minat Murid dalam Pembelajaran Bahasa Melayu semasa Pengajaran dan Pembelajaran di Rumah
items: Penerapan Pantun Kenangan Perpisahan dalam Penilaian Lisan sebagai Kesan Pembelajaran Teradun
items: Mandi Bunga: Suatu Penelitian Awal tentang Amalan dan Fungsinya dalam Masyarakat Melayu
items: Implikasi Perjanjian London 1824 terhadap Persempadanan dan Ekonomi Pulau Sebatik
items: Kamus Dewan Perdana: Tinjauan Maklumat Etimologi
items: Perau Bangkong sebagai Alat Perang Iban: Satu Analisis Material Budaya
items: Reti Bahasa dalam Pemikiran Hassan Ahmad dan Potensi Keilmuannya
items: Pembinaan Garis Panduan Muzium Patuh Syariah di Malaysia
items: Ilmu Diplomatik sebagai Pustaka Watan dalam Kesusasteraan Melayu Tradisional

The Kearifan Simbol Adat Beburung dalam Puisi Pengap Gawai Pangkung Tiang: Analisis Berlandaskan Teori Semiotik Charles Sander Peirce
type: item
description: Masyarakat Iban membentuk budaya mereka dengan mewarisi adat daripada generasi terdahulu. Penggunaan pelbagai simbol sebagai wahana warisan budaya seperti terjemahan adat beburung melalui puisi Pengap Gawai Pangkung Tiang. Penyelidikan ini bertujuan untuk menganalisis simbol adat beburung dalam puisi Pengap Gawai Pangkung Tiang dalam masyarakat Iban. Puisi ini sangat kaya dengan simbol, tanda, nilai dan etika pemilik budaya. Namun, kegagalan memahami makna tersurat dan tersirat simbol budaya memberikan kesan kepada kelangsungan daya tahan puisi untuk diamalkan. Pendekatan kualitatif telah diaplikasikan dalam kajian ini. Kajian lapangan menggunakan kaedah temu bual semi-struktur terhadap informan, iaitu lemambang. Instrumen kajian ialah protokol temu bual semi-struktur dan transkrip puisi Pengap Gawai Pangkung Tiang. Perbandingan data yang telah dianalisis menggunakan kajian kepustakaan. Model Bogdan dan Biklen (2007) digunakan dalam menganalisis data, manakala pencarian tema menggunakan analisis Model Braun & Clarke (2006). Dapatan kajian menemukan terjemahan adat beburung signifikan kepada tujuh jenis burung, iaitu ketupung, beragai, bejampung, nendak, pangkas, embuas dan kelabu papau. Penemuan tujuh jenis burung telah dianalisis secara terperinci menggunakan Teori Semiotik Charles Sander Peirce. Implikasi kajian ini dapat memberikan kefahaman mendalam kepada orang Iban yang sekali gus menjadi agen penyampai budaya, khususnya dalam pelestarian puisi tradisional. Kata kunci: Puisi, adat beburung, simbol, tanda, pengap, gawai pangkung tiang Teks penuh: PDF
subject: Artikel
  topic: section
creator: Bejamin Liam
creator: Rosliah Kiting
rights: Hak Cipta (c) 2026 Melayu:Jurnal Antarabangsa Dunia Melayu
date: 2026-01-31
publication date: 2026-01-31
starting page: 169
ending page: 198
doi: 10.37052/jm.19(1)no7

Kembali ke Purba: Nostalgia Restoratif dan Nasionalisme Era Mahathir dalam Tuah 1989
type: item
description: Kajian lepas berkenaan sinema Malaysia secara dominannya lebih berfokus kepada tema-tema gender, identiti, dan kemodenan. Namun demikian, penerokaan terhadap fungsi nostalgia dalam filem-filem Malaysia masih kurang mendapat perhatian. Kajian ini bertujuan untuk mengisi kelompongan tersebut dengan menganalisis wacana nostalgia dalam sinema Malaysia era pascastudio (1975–1999). Objektif utama kajian ini adalah untuk meneliti peranan nostalgia dalam filem Tuah (Anwardi Jamil, 1989), dengan tribute terhadap filem purba, iaitu genre filem drama kostum zaman silam Melayu yang mencapai populariti semasa era studio dari tahun 1940-an hingga 1970-an. Dari segi metodologi, kajian ini menggunakan analisis tekstual dengan memberikan perhatian kepada strategi naratif-visual serta konteks sejarah. Konsep restoratif nostalgia yang diperkenalkan oleh Svetlana Boym (2001) dijadikan kerangka teori bagi meneroka bagaimana filem ini membina semula dan mengidealkan zaman kegemilangan Kesultanan Melaka serta figura legenda Hang Tuah sebagai bentuk nostalgia restoratif. Hasil kajian menunjukkan bahawa gambaran romantis terhadap masa lalu dalam Tuah memiliki keselarian dengan ideologi nasionalisme semasa pentadbiran pertama Mahathir Mohamad sebagai Perdana Menteri Malaysia keempat (1981–2003). Kepentingan kajian ini terletak pada keupayaannya untuk meletakkan sinema Malaysia dalam wacana yang lebih luas, yakni berkenaan nostalgia dan pemaparan Hang Tuah dalam sinema Malaysia. Kata kunci: Sinema Malaysia, kembara masa, Hang Tuah, Melaka, nostalgia restoratif, nasionalisme Teks penuh: PDF
subject: Artikel
  topic: section
creator: Adam Muhammad Taufiq Mohamad Suharto
rights: Hak Cipta (c) 2026 Melayu:Jurnal Antarabangsa Dunia Melayu
date: 2026-01-31
publication date: 2026-01-31
starting page: 147
ending page: 168
doi: 10.37052/jm.19(1)no6

Perbandingan Strategi Pembugaran Bahasa Melayu di Malaysia dan Pelestarian Bahasa Daerah di Indonesia
type: item
description: Kajian ini bertujuan untuk menerangkan strategi yang digunakan di Malaysia dan Indonesia dalam menyokong pembugaran bahasa Melayu dan pelestarian bahasa daerah, termasuk peluang serta cabaran yang dihadapi. Bahasa peribumi dianggap sebagai aset penting dalam mengangkat warisan dan kebudayaan setempat, di samping berperanan sebagai agen perpaduan warga negara. Namun begitu, dalam era globalisasi dan teknologi kini, bahasa-bahasa ini berhadapan dengan pelbagai ancaman yang serius, termasuk dominasi bahasa asing dan kurangnya penyerapan bahasa warisan dalam sistem pendidikan dan media moden. Tambahan pula, perkembangan pesat teknologi komunikasi turut mempercepat perubahan penggunaan bahasa, yang secara tidak langsung menghakis nilai dan fungsi bahasa peribumi dalam kehidupan seharian. Kajian ini berpaksikan kepada persoalan bagaimana strategi pembugaran dan pelestarian bahasa yang efektif dapat dilaksanakan dalam konteks dua negara serumpun yang berkongsi akar budaya dan bahasa, namun berbeza dari sudut dasar dan pelaksanaan. Oleh itu, amatlah penting untuk diteliti bagaimana bahasa peribumi itu dapat dilestarikan dalam landskap sosial, politik dan teknologi yang semakin mencabar. Melalui metodologi kajian komparatif, penelitian ini membandingkan strategi pembugaran bahasa di kedua-dua wilayah untuk mengenal pasti persamaan dan perbezaannya. Penemuan kajian menunjukkan bahawa strategi pembugaran bahasa melibatkan pelbagai sektor penting seperti pendidikan, media dan teknologi, dasar kerajaan, aktiviti budaya, serta penggunaan bahasa Melayu dan bahasa daerah dalam kehidupan seharian, termasuk di rumah dan di tempat kerja. Pelibatan keluarga juga dikenal pasti sebagai elemen penting dalam pembugaran bahasa. Kajian ini memberikan implikasi terhadap keperluan memperkasakan martabat bahasa Melayu dan bahasa daerah melalui pendekatan seperti digitalisasi, pembangunan literatur moden yang menarik generasi muda, menyokong penutur asli sebagai agen pelestari, serta mengintegra…
subject: Artikel
  topic: section
creator: Hilmiati M. Indi
creator: Azman Che Mat
creator: Akmaluddin Kertanah
rights: Hak Cipta (c) 2026 Melayu:Jurnal Antarabangsa Dunia Melayu
date: 2026-01-31
publication date: 2026-01-31
starting page: 123
ending page: 146
doi: 10.37052/jm.19(1)no5

Pengaruh Islam terhadap Adat Masyarakat Bajau Kota Marudu: Analisis Perubahan Amalan Sosiobudaya dan Sosioekonomi
type: item
description: Adat masyarakat tempatan merupakan suatu identiti sosial yang menjadi landasan kepada pembentukan budaya kehidupan membentuk kesejahteraan dan keharmonian hidup bermasyarakat. Namun demikian, tidak semua adat warisan temurun itu berada di landasan Islam sebenar. Dinamika perkembangan Islam yang berlaku secara sistematik menyebabkan perubahan signifikan kesan fahaman Islam yang membentuk amalan adat budaya masyarakat Bajau. Maka dengan itu, kajian pengaruh Islam terhadap adat tempatan masyarakat Bajau Kota Marudu: Analisis perubahan amalan sosiobudaya dan sosioekonomi. Kajian ini dilakukan secara kualitatif dengan menggunakan pendekatan secara kajian kes. Proses kutipan data dilakukan dengan menggunakan kaedah temu bual, pemerhatian langsung dan tidak langsung. Peningkatan pemahaman dan kefahaman terhadap Islam membawa perubahan demi perubahan yang memberikan kesan signifikan terhadap perkembangan sosiobudaya dan sosioekonomi masyarakat setempat. Hal ini menunjukkan Islam mempunyai pengaruh yang dominan dalam menentukan keberadaan dan kedudukan dalam amalan sesebuah adat masyarakat Bajau Kota Marudu secara keseluruhannya. Implikasi kajian ini memberikan kesan terhadap perkembangan budaya sosial masyarakat Bajau yang kompleks dan secara praktikalnya akan meningkatkan keamanan, kesejahteraan dan kedamaian kerana menyerlahkan nilai-nilai Islam dalam pengamalan adat budaya tempatan. Kata kunci: Pengaruh Islam, adat tempatan, Bajau, Kota Marudu, perubahan amalan sosiobudaya dan sosioekonomi Teks penuh: PDF
subject: Artikel
  topic: section
creator: Jasman Bandar
rights: Hak Cipta (c) 2026 Melayu:Jurnal Antarabangsa Dunia Melayu
date: 2026-01-31
publication date: 2026-01-31
starting page: 99
ending page: 122
doi: 10.37052/jm.19(1)no4

Tarian Togok: Analisis Ragam Gerak dalam Joget Gamelan Melayu
type: item
description: Tarian Togok merupakan salah satu repertoir Joget Gamelan Melayu yang mempunyai nilai estetika dan sejarah yang tinggi dalam warisan kesenian istana Melayu. Kajian ini bertujuan untuk mengenal pasti, mendeskripsi dan menganalisis ragam gerak yang membentuk komposisi tarian Togok oleh kumpulan Setiausaha Kerajaan Negeri Terengganu (SUKTRA) dengan menggunakan pendekatan teori koreografi sebagai kerangka analisis. Melalui pendekatan kualitatif deskriptif, kajian ini menghasilkan dapatan yang menunjukkan bahawa tarian Togok terdiri daripada dua kategori utama aksi gerak, iaitu aksi gerak dasar dan aksi ragam inti cerita. Ragam-ragam tersebut dirangkai dengan cermat menurut prinsip-prinsip koreografi yang mencakupi kesinambungan, variasi, pengulangan, peralihan, perbandingan, klimaks dan keutuhan. Hasil dokumentasi visual bersama-sama penerangan deskriptif terhadap setiap ragam gerak ini diharapkan dapat berfungsi sebagai panduan pembelajaran dan rujukan akademik bagi para penggiat seni tari Melayu serta peneliti seni persembahan di Malaysia. Selain itu, kajian ini juga menyumbang kepada usaha pelestarian warisan budaya tidak ketara, iaitu Joget Gamelan Melayu dalam konteks perkembangan seni persembahan kontemporari. Implikasi kajian ini mencakupi aspek pendokumentasian, pendidikan seni dan pemeliharaan identiti budaya Melayu bagi generasi masa hadapan. Kata kunci: Togok, ragam gerak, Joget Gamelan Melayu, dokumentasi budaya, SUKTRA Teks penuh: PDF
subject: Artikel
  topic: section
creator: Mohamad Yunos Arham
rights: Hak Cipta (c) 2026 Melayu:Jurnal Antarabangsa Dunia Melayu
date: 2026-01-31
publication date: 2026-01-31
starting page: 31
ending page: 58
doi: 10.37052/jm.19(1)no2

Bandingan Penyair Yahya M.S dan Suhaimi Haji Muhammad: Hablun Minallah dalam Berdakwah
type: item
description: Yahya M.S. merupakan penyair prolifik agamawan Brunei yang banyak menghasilkan puisi dan mengemukan pelbagai isu yang universal. Di Malaysia, penyair prolifik agamawan yang boleh dipadankan ialah Suhaimi Haji Muhammad. Pada awal pelibatan, kedua-dua penyair tersebut memang terkenal dengan sajak-sajak abstrak. Kemudian, kedua-dua penyair memberikan keterbukaan kepada khalayaknya. Walau bagaimanapun, Suhaimi Haji Muhammad masih kental dengan gaya bahasanya yang sukar difahami. Di sebalik gaya penyairan yang tinggi, kedua-dua penyair ini juga aktif mengemukakan tema keagamaan. Ternyata, Yahya M.S dan Suhaimi Haji Muhammad menggunakan wacana sastera ini sebagai wadah untuk berdakwah. Dakwah yang disampaikan secara tidak langsung mencerminkan hablun minallah (hubungan dengan Allah) dan hablun minannas (hubungan sesama manusia). Walau bagaimanapun, kajian ini berfokuskan kepada puisi-puisi yang bertemakan hablun minallah. Oleh itu, kajian ini akan membandingkan puisi-puisi Yahya M.S. dan Suhaimi Haji Muhammad untuk mengupas gaya penyairan masing-masing dalam berdakwah. Sungguhpun kedua-dua penyair telah memberikan keterbukaan kepada khalayak dalam memahami puisi yang dihasilkan, namun Suhaimi Haji Muhammad masih kental dengan gaya bahasanya yang sukar difahami. Kata kunci: Bandingan, dakwah, hablun minallah, penyair, Yahya M.S, Suhaimi Haji Muhammad Teks penuh: PDF
subject: Artikel
  topic: section
creator: Syahwal Nizam Haji Yani
creator: Maslin Haji Jukim
rights: Hak Cipta (c) 2026 Melayu:Jurnal Antarabangsa Dunia Melayu
date: 2026-01-31
publication date: 2026-01-31
starting page: 59
ending page: 98
doi: 10.37052/jm.19(1)no3

Legenda, Ketaksamaan Gender dan Politik Warisan di Malaysia dalam Kisah Mahsuri sebagai Sastera Rakyat yang Hidup
type: item
description: Kisah Mahsuri merupakan salah satu legenda terpenting dalam sastera rakyat Kedah yang berakar daripada tradisi lisan Langkawi. Walaupun sering ditanggap sebagai cerita moral mengenai fitnah, kesucian dan sumpahan, naratif ini telah melalui proses perubahan yang menjadikannya sebahagian daripada wacana budaya dan warisan negara moden. Permasalahan utama kajian ini ialah kecenderungan penyelidikan terdahulu yang mengekalkan pembacaan deskriptif terhadap Mahsuri tanpa menelusuri peranan legenda ini dalam pembentukan identiti, pelaksanaan warisan, serta kedudukan wanita dalam kerangka kuasa pascakolonial. Objektif kajian ini adalah untuk menilai transformasi Mahsuri daripada tradisi lisan kepada naratif negara, meneliti peranan tubuh wanita dalam pembentukan ingatan budaya, serta menganalisis fungsi institusi warisan dalam memaknai semula legenda ini. Kajian ini menggunakan kaedah kualitatif yang merangkumi analisis kepustakaan kritikal terhadap teks sastera rakyat, sumber kolonial dan penulisan akademik, serta pemerhatian lapangan di Kota Mahsuri. Dapatan kajian menunjukkan bahawa legenda Mahsuri telah diinstitusikan melalui tapak warisan, dimanfaatkan dalam industri pelancongan, dan disusun semula mengikut keperluan politik budaya negara. Selain itu, naratif penderitaan Mahsuri memperlihatkan pengukuhan peranan wanita sebagai simbol moral dan identiti, namun terus membataskan suara wanita dalam struktur sosial dan warisan. Kajian ini menyumbang kepada pengayaan analisis sastera rakyat Melayu dengan menekankan kepentingan pembacaan kritikal terhadap hubungan antara memori, warisan, gender dan kuasa dalam konteks Malaysia pascakolonial. Kata kunci: Mahsuri, sastera rakyat, legenda, representasi wanita, warisan budaya, kuasa pascakolonial Teks penuh: PDF
subject: Artikel
  topic: section
creator: Mohd Jailani Ibrahim
rights: Hak Cipta (c) 2026 Melayu:Jurnal Antarabangsa Dunia Melayu
date: 2026-01-31
publication date: 2026-01-31
starting page: 1
ending page: 30
doi: 10.37052/jm.19(1)no1

Verifikasi Makna dalam Falsafah Za'ba
type: item
description: Verifikasi makna merupakan prinsip utama dalam menilai kandungan sesuatu ungkapan sama ada maknanya diterima atau ditolak. Dalam falsafah Arab-Islam dan falsafah Barat, prinsip ini telah ditekuni dengan serius, khususnya sejak permulaan pusingan linguistik pada awal abad ke-20. Dalam falsafah Melayu, meskipun verifikasi makna tidak ditekuni sepertimana dalam falsafah Arab-Islam dan falsafah Barat, namun kesedaran tentang kepentingannya, lebih-lebih dari segi konsep makna asal dan makna khas serta kaedah asas pembezaan makna telah ditunjukkan oleh Za‘ba. Makalah ini bertujuan untuk (1) menjelaskan konsep verifikasi makna dalam falsafah Za‘ba dan (2) menghuraikan kaedah verifikasi makna dalam falsafah beliau. Data konsep verifikasi makna melibatkan pemikiran Za‘ba (1919; 1980; 2009) dalam puisi bertajuk Kejatuhan Kaum Islam serta konsep salah dan benar dalam Falsafah Takdir dan Perangai Bergantung pada Diri Sendiri. Data kaedah asas verifikasi makna pula bersumberkan pemikiran Za‘ba (2000; 2002) tentang kecacatan makna dalam Pelita Bahasa Melayu Penggal I-III dan perbezaan makna dalam Ilmu Mengarang Melayu. Melalui perbincangan, terdapat kesedaran dan tanggungjawab falsafi yang dilaksanakan oleh Za‘ba dalam meletakkan asas pembentukan verifikasi makna melalui konsep benar, salah, penuh makna dan sirna makna di samping mengemukakan cadangan konseptual berhubung dengan verifikasi makna. Beliau juga memperkenalkan kaedah verifikasi makna melalui prinsip menepati realiti dan prinsip pentaakulan kognitif. Teks penuh: PDF
subject: Artikel
  topic: section
creator: Munif Zarirruddin Fikri Nordin
rights: Hak Cipta (c) 2024 Melayu:Jurnal Antarabangsa Dunia Melayu
date: 2024-07-24
publication date: 2024-07-24
starting page: 307
ending page: 326
doi: 10.37052/jm.17(2)no7

Za'ba dan Rahsia Ejaan Jawi
type: item
description: Makalah ini membentang dan membincangkan buku Za‘ba, Rahsia Ejaan Jawi (REJ), yang menghuraikan dengan terperinci sistem dan ciri-ciri tulisan Jawi, yakni dua aspek utama yang menjadi asas penggubalan kaedah mengeja perkataan bahasa Melayu apabila menggunakan tulisan ini. Sejarah lambang atau huruf Jawi dibincangkan berdasarkan kategori huruf asalnya dalam bahasa Arab, dan bersama-sama ini ialah kelainan lambang atau huruf dalam perkataan, dan dikenali sebagai alograf. Kesatuan lambang dan bunyi adalah penting dalam kaedah ini yang juga memelihara estetika tulisan Jawi. Terdapat beberapa “peringatan” yang disampaikan sebagai pedoman ejaan tulisan Jawi, antaranya ialah tidak menerapkan kaedah ejaan Rumi (sistem abjad) kerana tidak ada persamaannya dengan kaedah ejaan Jawi (sistem suku kata). Disebabkan pentingnya keselarasan ejaan Jawi bagi bahasa Melayu, maka Za‘ba juga mengingatkan supaya tidak mengubah ejaan yang sudah lama mantap, termasuklah kata pinjaman daripada bahasa Arab. Sekiranya perubahan diperlukan, maka pandangan masyarakat pengguna hendaklah diambil kira. Teks penuh: PDF
subject: Artikel
  topic: section
creator: Asmah Haji Omar
rights: Hak Cipta (c) 2024 Melayu:Jurnal Antarabangsa Dunia Melayu
date: 2024-07-24
publication date: 2024-07-24
starting page: 287
ending page: 306
doi: 10.37052/jm.17(2)no6

Hastadandasastra (Naskhah Tertua Kerajaan Sriwijaya) dan Penyejarahan Genre Campu Persuratan Melayu
type: item
description: The study of Sriwijaya literature is gaining more scholarly attention and developing from decade to decade. The purpose of this paper is to historicize a genre of Malay literature that is mixed between prose and poetry as a relic of the campū (“campur” in Malay) genre from the Sriwijaya kingdom. This is a result of two research problems, the first being that some Malay writings narrated since the 14th century were found to cross between prose and poetry, so is this a new phenomenon or a legacy from a previous style of writing? Secondly, is the phenomenon a genre and what is its name? For both of these problems, the approach of studying literature according to the kingdom and the approach of comparative literature has been applied. The first finding discovered that the style of mixing prose and poetry was found in both foreign (e.g. Jātakamālā from India) and local (e.g. Hastadaṇḍaśāstra) works around 687–693 CE, and the second finding discovered that the genre was called campū according to the Sanskrit literary classification for Jātakamālā and others. As a conclusion, the writing style of the Sriwijaya kingdom, which mixed prose and poetry, i.e. campū, was continued in later Malay literature in the kingdoms of Malacca, Johor, Aceh, and beyond. Full text: PDF
subject: Artikel
  topic: section
creator: Tee Boon Chuan
creator: Foo Ai Peng
rights: Hak Cipta (c) 2024 Melayu:Jurnal Antarabangsa Dunia Melayu
date: 2024-07-24
publication date: 2024-07-24
starting page: 267
ending page: 286
doi: 10.37052/jm.17(2)no5

Manifestasi Seni Abstrak Ekspresionis dalam Konteks Seni Moden Malaysia (Lewat 1950 hingga 2010)
type: item
description: Seni Abstrak Ekspresionis Malaysia terus memberikan impak dan mempengaruhi arena seni negara sejak akhir 1950-an. Seniman Malaysia seperti Syed Ahmad Jamal, Yeoh Jin Leng, Latiff Mohidin dan Chew Teng Beng telah bereksperimen dan meneroka abstrak dalam usaha mencari gaya yang berbeza, seterusnya menyumbang kepada konteks seni Malaysia yang dinamik dan sentiasa berubah. Sebagai pelopor terawal seni Abstrak Ekspresionis di Malaysia, pengaruh mereka masih kuat sehingga kini, seperti yang dapat diperhatikan melalui karya pelukis berikut yang mencapai kemasyhuran dalam arena seni abstrak Malaysia pada akhir 1970-an: Sharifah Fatimah Zubir, Yusof Ghani, Rafiee Ghani, Suzlee Ibrahim, dan Awang Damit Ahmad. Oleh itu, makalah ini bertujuan untuk menjelaskan hubungan antara kreativiti seni abstrak dengan seniman yang disebutkan dengan mengkaji karya terpilih yang dihasilkan oleh mereka. Dalam kes ini, strategi domestikasi memudahkan transformasi Abstrak Ekspresionisme menjadi penciptaan seni sembilan orang seniman Malaysia, yang menggunakan pendekatan abstrak yang pelbagai untuk menyampaikan semangat dalaman mereka. Berdasarkan pemerhatian pengarang, pelbagai trend abstrak yang pelbagai membentuk hubungan antara dua generasi artis Malaysia ini. Melalui aplikasi kaedah analisis visual oleh Edmund Felman, karya mereka akhirnya memperlihatkan pelbagai trend abstrak yang menyumbang kepada kepelbagaian seni Abstrak Ekspresionis Malaysia, yang boleh dilihat dalam abstrak gerak isyarat, tulen, organik, dan kaligrafi. Teks penuh: PDF
subject: Artikel
  topic: section
creator: Sarena Abdullah
creator: Chow Sow Yeng
rights: Hak Cipta (c) 2024 Melayu:Jurnal Antarabangsa Dunia Melayu
date: 2024-07-24
publication date: 2024-07-24
starting page: 237
ending page: 266
doi: 10.37052/jm.17(2)no4

Analisis Kepentingan dan Motif Tatu dalam Budaya Masyarakat Iban melalui Falsafah "Alam Takambang Jadi Guru"
type: item
description: Penyelidikan ini menjelaskan tentang kearifan tradisi etnik Iban, iaitu tradisi bertatu. Pengamalan tradisi bertatu dalam etnik Iban dilihat sebagai satu kebudayaan yang unik kerana mempunyai penceritaan dan tujuan yang tersendiri. Simbolisme tatu dengan unsur alam semula jadi melalui konsep “alam takambang jadi guru” sering digunakan untuk menyatakan idea serta makna tentang budaya dan kehidupan. Objektif kajian ini ialah untuk mengenal pasti hubungan alam sebagai guru dalam etnik Iban, membincangkan kepentingan tatu berunsur alam kepada etnik Iban dan menganalisis maksud motif tatu dalam etnik Iban. Penyelidikan ini menggunakan pendekatan kualitatif menggunakan kaedah pemerhatian penuh dan temu bual secara mendalam dengan informan. Hasil kajian mendapati bahawa etnik Iban percaya bahawa alam semula jadi mengajar manusia untuk berfikir secara kreatif. Oleh itu, melalui alam semula jadi, etnik Iban menghasilkan kreativiti yang menggunakan sumber alam pada tradisi bertatu yang menunjukkan kearifan tradisi dalam budaya etnik tersebut. Setiap peristiwa yang berlaku dalam kehidupan etnik Iban tidak dapat dipisahkan dengan alam semula jadi, iaitu mereka percaya bahawa alam semula jadi mempunyai roh, jiwa dan semangat yang perlu dihormati. Nilai estetika pada tradisi bertatu juga dapat dilihat pada motif yang dihasilkan dengan berinspirasikan alam semula jadi. Motif tatu berunsurkan alam semula jadi juga dianggap dapat menyuntik elemen kekuatan, melambangkan status sosial dan pencapaian seseorang dalam pelbagai perkara. Perkara ini menunjukkan bahawa alam semula jadi berperanan sebagai guru atau sebagai panduan bagi etnik Iban dalam menjalani kehidupan seharian mereka. Teks penuh: PDF
subject: Artikel
  topic: section
creator: Mohammad Sufiyan Ali Osman
creator: Adilawati Asri
creator: Noria Tugang
rights: Hak Cipta (c) 2024 Melayu:Jurnal Antarabangsa Dunia Melayu
date: 2024-07-24
publication date: 2024-07-24
starting page: 221
ending page: 236
doi: 10.37052/jm.17(2)no3

Analisis Persepsi Pelajar Institut Pengajian Tinggi di Selatan Thailand terhadap Tulisan Jawi: Kajian Kes Pelajar Kolej Islam Syeikh Daud Al-Fathani, Yala, Thailand
type: item
description: Tulisan Jawi merupakan medium utama penggunaan tulisan untuk bahasa Melayu di Selatan Thailand, iaitu Yala, Pattani, Narathiwat, Satun dan beberapa daerah di wilayah Songkhla yang mana dahulunya adalah milik Kesultanan Melayu Patani dan Kedah-Perlis sebelum menjadi sebahagian daripada wilayah negara Thailand berasaskan Perjanjian Bangkok 1909 (Anglo-Siamese 1909). Kajian ini bertujuan untuk mengenal pasti persepsi pelajar Institut Pengajian Tinggi (IPT) di Selatan Thailand terhadap tulisan Jawi. Kajian ini menggunakan pendekatan kuantitatif sebagai medium pengumpulan data menggunakan reka bentuk kajian tinjauan melalui teknik soal selidik dengan melibatkan 30 orang pelajar IPT yang sedang mengikuti pengajian di peringkat ijazah pertama di Kolej Islam Syeikh Daud al-Fathani (KISDA), Yala, Selatan Thailand. Data yang diperoleh melalui borang soal selidik dianalisis dengan menggunakan statistik deskriptif. Hasil kajian menunjukkan bahawa pelajar IPT mempunyai persepsi positif terhadap tulisan Jawi. Kebolehan menggunakan tulisan Jawi adalah penting sebagai lambang identiti Melayu Patani yang mencatatkan persepsi yang sangat tinggi. Kajian ini sedikit sebanyak dapat memberikan gambaran tentang pentingnya tulisan Jawi dalam kalangan generasi muda Melayu dan juga sebagai lambang jati diri bangsa Melayu Patani. Teks penuh: PDF
subject: Artikel
  topic: section
creator: Muhammad Alee Song
rights: Hak Cipta (c) 2024 Melayu:Jurnal Antarabangsa Dunia Melayu
date: 2024-07-24
publication date: 2024-07-24
starting page: 189
ending page: 220
doi: 10.37052/jm.17(2)no2

Peranan Perkampungan Warisan Budaya Kampung Teluk Kepayang dalam Pemartabatan Budaya Melayu
type: item
description: Dalam usaha mendalami budaya bangsa Melayu, kesinambungan penerusan warisan dan budaya oleh generasi pelapis dapat mengangkat dan melestarikan tradisi kebudayaan Melayu kepada masyarakat terutamanya generasi muda. Pemuliharaan budaya Melayu dalam masyarakat perlu diperkasa bagi mengelakkan budaya Melayu dipinggirkan dan berada dalam keadaan yang terancam. Perkampungan Warisan Budaya Kampung Teluk Kepayang, Bota Kiri, Perak mempunyai keunikan yang tersendiri dan berbeza dengan perkampungan yang lain di Malaysia, di mana kampung ini dibentuk hasil inisiatif untuk memartabatkan warisan budaya masyarakat Perak. Oleh itu, objektif kajian ini adalah untuk mengkaji peranan perkampungan ini dalam mengangkat budaya Melayu. Kajian ini telah menggunakan program yang dicadangkan oleh Pemetaan Budaya Jabatan Kebudayaan dan Kesenian Negara (JKKN) bagi pembahagian sub budaya dan menganalisis data mengenai aktiviti kebudayaan tersebut. Hasil kajian mendapati bahawa aktiviti kebudayaan dan tradisi yang masih diamalkan di kampung tersebut membantu menghidupkan semula budaya Melayu dalam kalangan masyarakat, khususnya generasi muda pada masa kini, dan sedikit sebanyak merancakkan industri pelancongan di negeri Perak. Kesimpulannya, penulisan ini diharapkan mampu memberikan kesedaran dan pengetahuan kepada masyarakat mengenai pemartabatan budaya Melayu melalui kewujudan Kampung Teluk Kepayang, Bota Kiri Perak malah memperkasakan budaya Melayu di Malaysia. Teks penuh: PDF
subject: Artikel
  topic: section
creator: Nur Syaidatul Athirah Ibrahim
creator: Mohamad Rozi Kasim
rights: Hak Cipta (c) 2024 Melayu:Jurnal Antarabangsa Dunia Melayu
date: 2024-07-24
publication date: 2024-07-24
starting page: 165
ending page: 188
doi: 10.37052/jm.17(2)no1

Isu Bahasa Melayu di Johor dalam Akhbar Lembaga Malaya sebelum Perang Dunia Kedua
type: item
description: Penulisan ini membincangkan isu bahasa Melayu sebelum Perang Dunia Kedua dengan meletakkan fokus kepada Lembaga Malaya. Sebagai sebuah akhbar yang banyak melontarkan gagasan dan pandangan terhadap isu bahasa Melayu, penerbitnya berasa bertanggungjawab untuk menyeru masyarakat tempatan supaya mengangkat semula martabat kedudukan bahasa ini setelah wujudnya bahasa asing yang dibawa oleh pihak kolonial sehingga menghakis kedudukan bahasa Melayu sebagai bahasa utama. Perkembangan bahasa Melayu sebelum kedatangan kolonial British diberikan tumpuan pada awal perbincangan sebelum perbincangan difokuskan secara menyeluruh tentang perjuangan Lembaga Malaya dalam usahanya mengangkat semula bahasa Melayu. Penulisan ini menggunakan kaedah analisis deskriptif terhadap akhbar Lembaga Malaya dan disokong oleh sumber lain, terutamanya sumber pertama dan sumber kedua. Beberapa data statistik tentang topik tertentu juga turut dimasukkan. Skop masa dan tempat perbincangan topik hanya meliputi peristiwa dan perkembangan dari kurun ke-20 sehingga sebelum tercetusnya Perang Dunia Kedua. Zaman tersebut memperlihatkan pertumbuhan yang ketara dalam bidang penulisan dan penerbitan akhbar dan majalah dalam kalangan masyarakat tempatan Johor. Berbekalkan matlamat tersendiri dan tumpuan terhadap negeri Johor, iaitu tempat lahirnya penerbitan akhbar Lembaga Malaya, makalah ini memuatkan dasar dan langkah yang dirancang oleh pihak British untuk menghakis kedudukan bahasa Melayu di Malaya. Makalah ini juga memperihalkan seruan dan laungan untuk mempertahankan martabat bahasa Melayu di Johor dan seterusnya meneliti perjuangan Lembaga Malaya dalam isu berkaitan dengan bahasa Melayu. Penulisan ini juga memberikan gambaran tentang peranan Lembaga Malaya untuk mempertahankan dan memartabatkan bahasa Melayu sehingga memperlihatkan hasilnya. Teks penuh: PDF
subject: Artikel
  topic: section
creator: Siti Zahrah Mahfood
creator: Nurulasyikin Hassan
rights: Hak Cipta (c) 2024 Melayu:Jurnal Antarabangsa Dunia Melayu
date: 2023-12-27
publication date: 2023-12-27
starting page: 125
ending page: 148
doi: 10.37052/jm.17(1)no6

Konfrontasi Indonesia-Malaysia dan Kesannya terhadap Pelabuhan Pulau Pinang, 1963-1966
type: item
description: Hubungan antara Malaysia dengan Indonesia telah menunjukkan konflik sejak sebelum berlakunya konfrontasi. Walau bagaimanapun, selepas cadangan Pembentukan Malaysia pertama kali diumumkan oleh Tunku Abdul Rahman, Perdana Menteri Malaysia, hubungan antara Malaysia dengan Indonesia mengalami tempoh konflik yang signifikan. Kajian ini membincangkan tentang tempoh masa konfrontasi Indonesia-Malaysia dan impaknya terhadap Pelabuhan Pulau Pinang yang dikaji dari tahun 1963 hingga 1966. Kajian ini dijalankan menggunakan kaedah kualitatif yang menekankan analisis dokumen dan manuskrip. Sumber rujukan yang digunakan ialah sumber primer yang terdiri daripada rekod British dan rekod rasmi Malaysia, manakala sumber sekunder yang digunakan termasuklah jurnal, artikel, buku ilmiah, akhbar, dan majalah. Hubungan ekonomi antara Malaysia dan Indonesia terjejas secara serius semasa era konfrontasi. Bilangan import dan eksport yang melibatkan Indonesia dan Pelabuhan Pulau Pinang mengalami penurunan drastik tetapi tidak berhenti sepenuhnya semasa konfrontasi. Namun begitu, jika dibandingkan dengan nilai pertumbuhan keseluruhan perdagangan di Pelabuhan Pulau Pinang semasa konfrontasi, penurunan jumlah perdagangan antara Indonesia dengan Pelabuhan Pulau Pinang tidak begitu signifikan, dan penurunan ini bukanlah disebabkan oleh konfrontasi semata-mata tetapi disebabkan oleh penurunan mendadak dalam eksport bijih besi. Kesimpulannya, penurunan sederhana dalam jumlah perdagangan keseluruhan di Pelabuhan Pulau Pinang semasa konfrontasi bukan sepenuhnya disebabkan oleh konfrontasi Indonesia-Malaysia sahaja, dan kesan terhadap perdagangan secara keseluruhan tidak begitu signifikan. Teks penuh: PDF
subject: Artikel
  topic: section
creator: Navamani Pariasamy
creator: Khairi Ariffin
rights: Hak Cipta (c) 2024 Melayu:Jurnal Antarabangsa Dunia Melayu
date: 2023-12-27
publication date: 2023-12-27
starting page: 149
ending page: 164
doi: 10.37052/jm.17(1)no7

Kamus Dewan Perdana: Persoalan dan Penjelasan
type: item
description: Kamus Dewan Perdana (KDP) (2021) merupakan kamus berbahasa Melayu yang pertama di dunia yang memanfaatkan data korpus dan laman sesawang sebagai sumber data. Data raya daripada pelbagai sumber ini membolehkan pelbagai data diperoleh dan dirakamkan dalam sistem. Berdasarkan entri atau masukan kata dan makna kamus yang diberikan, ternyata penggunaan kamus ini menuntut pengetahuan latar belakang yang baik tentang bahasa Melayu dan aspek tatabahasa dan hal ini bukanlah semudah yang disangkakan. Makalah ini mengetengahkan beberapa isu morfologi (pengimbuhan, makna imbuhan dan golongan kata) yang kelihatan menuntut penjelasan lanjut dan perlu dirungkaikan berdasarkan beberapa entri terpilih yang terdapat dalam KDP (2021). Bagi menjelaskan kekeliruan ini, kajian ini turut memanfaatkan sumber rujukan utama KDP, iaitu Kamus Dewan Edisi Keempat (2016) dan sumber rujukan utama bagi kelas kata seperti yang tersebut pada halaman xvii. Sekiranya kekeliruan ini tidak dirungkai, kesannya terhadap pengguna khususnya para pelajar, para pendidik, mahasiswa di institusi pengajian tinggi dan orang awam amat besar. Oleh itu, untuk memastikan bahasa Melayu terus mampan dan martabat bahasa Melayu terus diangkat dan dijulang, KDP (2021) harus membuktikan kewibawaannya sebagai rujukan yang sahih dan diperakui para pengguna amnya dan tidak terhad kepada pengguna yang mempunyai latar belakang linguistik bahasa Melayu atau penguasaan bahasa Melayu yang tinggi sahaja. Beberapa isu yang timbul dalam KDP (2021) dan penjelasan yang diberikan di sini diharapkan dapat dirujuk oleh pembaca amnya dan memahami sifat Kamus Dewan Perdana sebagai perakam kosa kata bahasa Melayu dan bukannya sumber rujukan bagi aspek tatabahasa. Teks penuh: PDF
subject: Artikel
  topic: section
creator: Hasmidar Hassan
rights: Hak Cipta (c) 2024 Melayu:Jurnal Antarabangsa Dunia Melayu
date: 2023-12-27
publication date: 2023-12-27
starting page: 107
ending page: 124
doi: 10.37052/jm.17(1)no5

Pelancongan Naratif: Kajian Potensi Cerita Rakyat sebagai Sumber Pelancongan di Perak dan Sarawak
type: item
description: Pada masa kini, industri pelancongan dilihat semakin berkembang, yang mana pelancongan budaya memainkan peranan tersendiri dalam menjana pendapatan sesebuah negara. Amalan pengunjung melancong ke lokasi tertentu untuk merasai dan mempelajari perbezaan budaya dikenali sebagai pelancongan budaya. Dalam pelancongan budaya, pengalaman naratif merupakan komponen penting bagi pelancong untuk menghargai tarikan utama, oleh itu, menjadikannya pelancongan naratif. Di Malaysia, pelancongan naratif masih kurang dikomersialkan, dan terdapat kajian yang terhad dalam bidang ini. Oleh itu, makalah ini membincangkan bagaimana pelancongan naratif boleh diterokai di dua destinasi pelancongan di Malaysia, iaitu Pulau Pangkor di Perak dan Gunung Santubong di Sarawak. Penelitian telah membuktikan bahawa tiada usaha membina untuk mengiktiraf naratif sebagai sumber pelancongan untuk Pulau Pangkor, khususnya, kisah pahlawan, Din Ketolok, dan beberapa monumen lain yang dipercayai membayangkan makna dan peristiwa tersendiri. Berbanding dengan Gunung Santubong, lokasi tersebut sudah mempunyai naratif yang signifikan yang mana kisah pertempuran antara Puteri Santubong dengan Sejinjang, yang akhirnya disumpah oleh Raja untuk menjadi gunung. Walau bagaimanapun, perjalanan hutan ke puncak gunung bukanlah laluan budaya dan hal ini mungkin akan mengecewakan pelancong yang berminat dengan laluan budaya. Namun, dengan ikhtiar dan usaha, boleh membuatkan laluan tersebut menjadi lebih luas diterokai dan menarik sebagai destinasi pelancongan naratif. Kajian ini menunjukkan bagaimana cerita boleh menjadikan kedua-dua lokasi destinasi tersebut sesuai untuk pelancongan naratif berkembang dalam pelancongan budaya, yang mana, pelancongan naratif memerlukan perhatian khusus daripada pihak berkuasa industri pelancongan. Teks penuh: PDF
subject: Artikel
  topic: section
creator: Mohamed Nazreen Shahul Hamid
creator: Nadiatul Shakinah Abdul Rahman
creator: Rohaya Md. Ali
rights: Hak Cipta (c) 2024 Melayu:Jurnal Antarabangsa Dunia Melayu
date: 2023-12-27
publication date: 2023-12-27
starting page: 85
ending page: 106
doi: 10.37052/jm.17(1)no4

Pembentukan Seni Abstrak Ekspresionis dalam Konteks Seni Moden Malaysia (1950-an-1970-an)
type: item
description: Ekspresionisme Abstrak yang bermula di Barat dan kemudiannya turut mempengaruhi negara di Timur. Pada tahun-tahun selepas Perang Dunia Kedua, Ekspresionisme Abstrak menjadi pemangkin dalam peralihan Seni Moden di Asia. Di Malaysia, dengan sokongan terhadap Ekspresionisme Abstrak dan semangat Ekspresionisme, seni abstrak menjadi trend utama dalam dunia seni sejak tahun 1950-an. Ekspresionisme Abstrak daripada dua dunia—Amerika dan/atau Eropah dan Malaysia—adalah berbeza, terutamanya daripada segi pendekatan dan kreativiti seniman masing-masing. Makalah ini membincangkan evolusi karya abstrak melalui hasil karya oleh Syed Ahmad Jamal, Yeoh Jin Leng, Latiff Mohidin, dan Chew Teng Beng. Perbincangan seterusnya tentang kepelbagaian bentuk abstrak dalam seni Ekspresionis Abstrak Malaysia melalui kajian hasil karya oleh semua seniman yang tersebut. Teks penuh: PDF
subject: Artikel
  topic: section
creator: Sarena Abdullah
creator: Chow Sow Yeng
rights: Hak Cipta (c) 2024 Melayu:Jurnal Antarabangsa Dunia Melayu
date: 2023-12-27
publication date: 2023-12-27
starting page: 57
ending page: 84
doi: 10.37052/jm.17(1)no3

Asal Usul dan Peranan Tradisi Bertatu dalam Budaya Masyarakat Iban
type: item
description: Penyelidikan ini menjelaskan tentang asal usul dan tujuan tradisi bertatu yang dilakukan dalam budaya masyarakat Iban di Sarawak. Tradisi bertatu merupakan sebahagian daripada budaya masyarakat Iban yang dianggap suci kerana dipercayai dapat menghubungkan jiwa masyarakat Iban kepada petara (tuhan) mereka. Penyelidik menggunakan pendekatan kualitatif dalam penyelidikan ini. Data yang diperoleh menggunakan pendekatan kualitatif yang menggunakan kaedah pemerhatian turut serta dan temu bual daripada informan yang mempunyai kepakaran dalam tradisi tatu. Penyelidik mendapati bahawa setiap motif tatu masyarakat Iban mempunyai makna dan fungsi yang tersendiri kepada golongan individu yang memilikinya. Dalam kepercayaan warisan masyarakat Iban, tatu dipercayai merupakan simbol yang melambangkan anugerah daripada petara kepada sesuatu pencapaian ataupun kejayaan yang dikecapi oleh masyarakat Iban dalam kehidupan seharian mereka. Oleh itu, tradisi bertatu ini dilihat sebagai satu tradisi budaya yang bersifat sakral dan mistik dalam budaya masyarakat Iban. Pada zaman dahulu, masyarakat Iban tinggal di persekitaran alam semula jadi yang terdapat di kepulauan Borneo. Bagi masyarakat Iban, alam semula jadi dijadikan sebagai sumber idea dan inspirasi untuk menghasilkan motif-motif tatu. Perkara ini memperlihatkan bahawa masyarakat Iban dan alam semula jadi mempunyai hubungan yang rapat dan saling memerlukan antara satu sama lain. Fenomena ini memperlihatkan bahawa masyarakat Iban amat menghargai alam semula jadi yang dijadikan sebagai idea utama dalam membentuk tradisi budaya mereka. Melalui alam semula jadi, masyarakat Iban menghasilkan tradisi bertatu yang menggambarkan sifat dan perwatakan diri seseorang tersebut mempunyai ciri-ciri yang mirip dengan hidupan alam semula jadi yang terdapat di persekitaran komuniti mereka. Masyarakat Iban percaya bahawa petara (tuhan) menciptakan alam semula jadi sebagai sumber rezeki dan penempatan bagi masyarakat Iban. Fenomena ini memperlihatka…
subject: Artikel
  topic: section
creator: Mohammad Sufiyan bin Ali Osman
creator: Adilawati Asri
creator: Noria Tugang
rights: Hak Cipta (c) 2024 Melayu:Jurnal Antarabangsa Dunia Melayu
date: 2023-12-27
publication date: 2023-12-27
starting page: 35
ending page: 56
doi: 10.37052/jm.17(1)no2

Penjejakan Kosa Kata Melayu: Data dalam Kamus Pigafetta (1521)
type: item
description: Makalah ini mengkaji kamus Melayu yang paling tua berdasarkan data yang dicatatkan oleh Antonio Pigafetta pada tahun 1521. Kamus ini disusun oleh Pigafetta sendiri (1522-1524) dan diterbitkan sebahagiannya pada tahun 1536. Naskhah Pigafetta ini (Manuskrip Ambrosiana) disimpan di Milan, Itali (Roberston 1906). Hanya beberapa sarjana abad ke-20 yang mengkaji data leksikal ini. Namun begitu, atas beberapa sebab, identifikasi makna dan sumber kosa kata ini belum dijejaki dengan tuntas. Pada hari ini, 500 tahun sesudah kajian lapangan Pigafetta, terdapat bahan baharu yang dapat dimanfaatkan. Makalah ini meninjau beberapa data dalam kamus Pigafetta untuk memahami situasi sosiolinguistik di Nusantara Timur pada zaman itu, serta menjejaki makna dan sumber data pada tahun 1521. Teks penuh: PDF
subject: Artikel
  topic: section
creator: James Thomas Collins
rights: Hak Cipta (c) 2024 Melayu:Jurnal Antarabangsa Dunia Melayu
date: 2023-12-27
publication date: 2023-12-27
starting page: 1
ending page: 34
doi: 10.37052/jm.17(1)no1

Penggunaan Teknik Ganjaran dan Keberkesanannya bagi Menarik Minat Murid dalam Pembelajaran Bahasa Melayu semasa Pengajaran dan Pembelajaran di Rumah
type: item
description: Kajian ini dilaksanakan untuk melihat jenis teknik ganjaran yang telah digunakan oleh guru dan keberkesanannya bagi menarik minat murid dalam pembelajaran bahasa Melayu semasa pengajaran dan pembelajaran di rumah (PdPR) dilaksanakan. Seramai 90 orang guru bahasa Melayu sekolah rendah terlibat sebagai responden kajian. Kesemua guru bahasa Melayu mengajar di dua buah daerah di Sarawak. Kajian berbentuk kuantitatif ini menggunakan reka bentuk kajian tinjauan. Instrumen soal selidik yang diedarkan melalui Google Form telah digunakan untuk mengumpulkan data. Dapatan dihuraikan secara deskriptif bagi melaporkan frekuensi, peratusan, min, dan sisihan piawai. Analisis dapatan menunjukkan bahawa guru-guru bahasa Melayu sekolah rendah banyak menggunakan teknik ganjaran fizikal dan sosial ketika mengajar secara PdPR berdasarkan nilai min yang berada pada tahap tinggi. Dari segi tindak balas murid terhadap ganjaran yang diterima, didapati guru-guru bahasa Melayu banyak menggunakan tindak balas emosi, kognitif dan sosial yang dapat menarik minat murid belajar bahasa Melayu secara PdPR. Demikian juga pemberian ganjaran memberikan kesan kepada minat dan pencapaian murid dalam pembelajaran bahasa Melayu secara PdPR. Implikasi kajian ialah teknik ganjaran dapat meningkatkan minat murid untuk belajar walaupun pembelajaran berlaku secara dalam talian. Kesimpulannya, guru-guru bahasa Melayu boleh menjadikan teknik ganjaran sebagai satu kaedah PdP dalam talian yang berkesan untuk mengajar murid-murid sekolah ketika belajar di rumah. Teks penuh: PDF
subject: Artikel
  topic: section
creator: Zamri Mahamod
creator: Ashma Said
creator: Dayarani Johari
creator: Noor Marina Yunus
creator: Nurhidayah Mat Husin
rights: Hak Cipta (c) 2023 Melayu:Jurnal Antarabangsa Dunia Melayu
date: 2023-07-05
publication date: 2023-07-05
starting page: 315
ending page: 336
doi: 10.37052/jm.16(2)no7

Penerapan Pantun Kenangan Perpisahan dalam Penilaian Lisan sebagai Kesan Pembelajaran Teradun
type: item
description: Perbincangan tentang pengajaran pantun Melayu dengan menggunakan pedagogi inovatif ini menuju ke arah pendidikan bahasa Melayu yang progresif. Demi kelestarian pantun Melayu, satu siri pengkaedahan diusulkan sebagai teknik yang dapat memberi kefahaman asas kepada pelajar bahasa asing tentang pantun empat baris sehingga memperlihatkan kesannya, iaitu kemahiran berfikir aras tinggi. Pendekatan pedagogi yang dimaksudkan membolehkan dua orang pelajar bukan penutur asli dalam pengkhususan bahasa Melayu sebagai bahasa asing di Universiti Nasional Singapura (NUS) menghasilkan serangkap pantun empat baris secara sukarela sebagai sebahagian daripada rakaman lisan pembelajaran dalam talian melalui Zoom. Maklum balas pelajar ini dianggap sebagai kesan pembelajaran teradun yang mewajarkan pemerhatian teliti dalam pengajaran bahasa Melayu sebagai bahasa asing. Secara deduktif, perhatian ditumpukan pada seperangkat pedagogi dalam kuliah kemahiran mencipta pantun. Terdapat tiga set pengajaran yang disediakan dalam kuliah pelengkap. Pertama, pengajaran nama monyet yang berlainan kepada pelajar untuk memperkembang kosa kata fauna dalam binaan pembayang maksud pantun dan mempertingkatkan penguasaan kata nama khas Melayu. Kedua, pengajaran onomatopoeia bahasa Melayu sebagai elemen yang bersesuaian dalam penciptaan pantun memupuk kesedaran pelajar tentang naluri bahasa Melayu. Ketiga, penggunaan klip video tentang pergaulan sosial yang memperlihatkan aksi berbalas pantun secara bersilih ganti meluaskan pandangan pelajar terhadap amalan berpantun yang masih dihargai dan dituturkan oleh penutur bahasa Melayu dalam kehidupan seharian. Rangkaian pedagogi bahasa yang digalurkan mampu memupuk kemahiran mereka untuk mencipta pantun dan disyorkan sebagai satu kaedah pengajaran teradun yang berkesan. Teks penuh: PDF
subject: Artikel
  topic: section
creator: Jyh Wee Sew
rights: Hak Cipta (c) 2023 Melayu:Jurnal Antarabangsa Dunia Melayu
date: 2023-07-05
publication date: 2023-07-05
starting page: 287
ending page: 314
doi: 10.37052/jm.16(2)no6

Mandi Bunga: Suatu Penelitian Awal tentang Amalan dan Fungsinya dalam Masyarakat Melayu
type: item
description: Makalah ini membicarakan mandi bunga sebagai adat dan kepercayaan masyarakat Melayu. Umum mengetahui bahawa mandi bunga adalah adat yang dilakukan untuk mengeluarkan apa-apa perkara yang tidak selesa dari tubuh badan, mengelakkan gangguan roh-roh jahat, menaikkan semangat, persediaan untuk para pengantin baharu dan banyak lagi. Oleh itu, mandi dengan bunga tertentu merupakan tradisi budaya sama ada di Malaysia, Indonesia, Singapura, Thailand dan negara serumpun lainnya. Kajian ini bertujuan untuk memberi pemahaman yang jelas tentang mandi bunga dan tujuannya dalam masyarakat Melayu khususnya. Kajian ini menggunakan kaedah temu bual bersama seorang pengamal perubatan tradisional yang pernah dan masih mengendalikan adat mandi bunga melibatkan jenis-jenis bunga, kaedah penyediaan mandi bunga dan tujuan pelaksanaannya. Dapatan kajian mendapati mandi bunga mempunyai fahaman animisme, dinamisme dan Hindu-Buddha yang percaya kepada semangat dan roh. Amalan mandi bunga mempunyai pelbagai tujuan tertentu selain menaikkan seri pengantin, mandi bunga juga dilakukan untuk membuang nasib malang dan mendapatkan sesuatu hajat seperti mendapatkan ilmu hitam, kedudukan, memikat, dan memakai susuk. Walau bagaimanapun adat mandi bunga ini tidak lagi popular dalam masyarakat Melayu kerana kebanyakannya telah berubah kepada mandi bunga yang bersifat komersial. Teks penuh: PDF
subject: Artikel
  topic: section
creator: Wan Hasmah Wan Teh
rights: Hak Cipta (c) 2023 Melayu:Jurnal Antarabangsa Dunia Melayu
date: 2023-07-05
publication date: 2023-07-05
starting page: 271
ending page: 286
doi: 10.37052/jm.16(2)no5

Implikasi Perjanjian London 1824 terhadap Persempadanan dan Ekonomi Pulau Sebatik
type: item
description: Makalah ini membincangkan tentang implikasi yang berlaku terhadap persempadanan dan ekonomi Pulau Sebatik, ekoran daripada Perjanjian London pada 17 Mac 1824 melibatkan dua kuasa kolonial, iaitu pihak British dengan pihak Belanda. Perjanjian ini turut dikenali sebagai sebuah persetian yang juga dipanggil sebagai Perjanjian Inggeris-Belanda (1824), yang telah menyelesaikan isu persengketaan antara British dengan Belanda dalam Perjanjian Inggeris-Belanda (1814). Rentetan perjanjian yang melibatkan dua kuasa besar ini, secara tidak langsung memberi implikasi terhadap tanah jajahan masing-masing pada ketika itu. Impak yang besar ini mengakibatkan Kepulauan Melayu dibahagikan kepada dua lingkungan pengaruh, iaitu pengaruh British dan pengaruh Belanda. Akhirnya berlaku perpecahan yang melibatkan Empayar Johor-Riau, apabila Singapura dan Tanah Besar Johor jatuh dalam jajahan British, manakala Kepulauan Riau di bawah jajahan Belanda. Walaupun dilihat perjanjian ini seolah-olah memberi kepuasan yang tuntas kepada kedua-dua kuasa kolonial tersebut, namun perjanjian ini tidak mampu menamatkan persaingan yang wujud antara kedua-duanya, sebaliknya ekoran perjanjian ini, pihak British dan Belanda dilihat semakin sengit bersaing dalam memiliki tanah jajahan. Keadaan inilah yang berlaku terhadap sebuah pulau yang berada di bahagian utara Borneo, bersempadan dengan Kalimantan Timur (kini Kalimantan Utara), dikenali sebagai Pulau Sebatik. Pulau Sebatik menerima implikasi secara langsung ekoran garisan pembahagian yang melibatkan pulau berkenaan seperti yang termeterai dalam Perjanjian London 1824. Melalui kajian yang dijalankan memperlihatkan garis lurus sempadan tersebut masih kekal sehingga hari ini, melibatkan dua entiti negara, iaitu Malaysia dan Indonesia. Kajian ini menggunakan pendekatan kualitatif. Maklumat diperoleh daripada kajian lepas, dokumen rasmi seperti fail dan mikrofilem dan juga fail Colonial Office (CO), Foreign Office (FO) dan North Borneo Central Archive (NBCA) …
subject: Artikel
  topic: section
creator: Lasmi binti Lukito
creator: Ishak Saat
rights: Hak Cipta (c) 2023 Melayu:Jurnal Antarabangsa Dunia Melayu
date: 2023-07-05
publication date: 2023-07-05
starting page: 239
ending page: 270
doi: 10.37052/jm.16(2)no4

Kamus Dewan Perdana: Tinjauan Maklumat Etimologi
type: item
description: Pada tahun 2020, Kamus Dewan Perdana (KDP) telah muncul di pentas sejarah sebagai kamus Melayu yang terbaik sejak penerbitan kamus Wilkinson pada 1932, iaitu hampir seratus tahun lalu. Antara aspek KDP yang terserlah dan harus dipuji ialah menampilkan maklumat etimologi dalam sebahagian entrinya. Dalam tulisan ini, hanya beberapa etimologi daripada 7000 etimologi dalam KDP yang dipilih sebagai data yang dibandingkan dengan format dan kandungan dalam kamus umum yang lain. Maklumat etimologi yang dipilih itu termasuklah informasi dalam entri yang melibatkan kata warisan mahupun kata pinjaman. Masalah kemusykilan dan kelompangan maklumat etimologi KDP turut ditinjau. Dengan menyemak pada contoh pilihan tersebut, ternyata sebarang semakan KDP untuk maklumat etimologi harus berlandaskan prosedur operasi standard (SOP) yang dibincangkan dan diputuskan bersama. Teks penuh: PDF
subject: Artikel
  topic: section
creator: James Thomas Collins
rights: Hak Cipta (c) 2023 Melayu:Jurnal Antarabangsa Dunia Melayu
date: 2023-07-05
publication date: 2023-07-05
starting page: 209
ending page: 238
doi: 10.37052/jm.16(2)no3

Perau Bangkong sebagai Alat Perang Iban: Satu Analisis Material Budaya
type: item
description: Masyarakat Iban di Sarawak secara fitrahnya merupakan masyarakat agrarian dan tidak mengamalkan budaya maritim dalam corak kehidupan mereka. Namun begitu, pengaruh amalan ngayau yang dilakukan secara turun-temurun telah menjadikan mereka menguasai lautan menggunakan perau bangkong dalam melakukan ekspedisi perang. Perau bangkong ialah simbol keberanian dan identiti budaya dalam masyarakat Iban. Peperangan yang berlaku dalam kalangan etnik Iban, atau dengan kumpulan etnik yang lain seperti etnik Melayu, Bidayuh, Urang Ulu dan tentera Brooke sehinggalah ke penempatan masyarakat Dayak dan Banjar di Kalimantan telah menjadikan perau bangkong menjadi terkenal dan ditakuti di Pulau Borneo pada ketika itu. Objektif kajian adalah untuk memberi kefahaman dan pengetahuan tentang kebudayaan perau bangkong. Penyelidikan ini adalah berbentuk etnografi yang menggunakan kaedah kualitatif dalam pengumpulan datanya. Dapatan kajian mendapati bahawa perau bangkong mempunyai sejarah yang signifikan dalam legasi sejarah masyarakat Iban di Sarawak. Walaupun, kini masyarakat Iban tidak mengamalkan adat ngayau namun cerita dan inspirasi dalam perjuangan perau bangkong mempunyai semangat dalam pembentukan jati diri masyarakat tersebut dalam kebudayaan dan kesenian nenek moyang mereka. Signifikan penyelidikan ini dapat mengarkibkan dan membentuk kefahaman melalui objek budaya perau bangkong serta meraikan kepelbagaian dalam kebersamaan budaya rakyat Malaysia. Teks penuh: PDF
subject: Artikel
  topic: section
creator: Gregory Kiyai @ Keai
creator: Noria Tugang
rights: Hak Cipta (c) 2023 Melayu:Jurnal Antarabangsa Dunia Melayu
date: 2023-07-05
publication date: 2023-07-05
starting page: 185
ending page: 208
doi: 10.37052/jm.16(2)no2

Reti Bahasa dalam Pemikiran Hassan Ahmad dan Potensi Keilmuannya
type: item
description: Membangunkan kerangka keilmuan dalam acuan watan memerlukan perumusan yang bersifat konseptual terhadap sesuatu istilah penting. Rumusan konseptual ini dipasak pula dengan teras atau prinsip yang mengandungi natijah falsafah, teori dan tatakaedah agar istilah yang diangkat itu berdaya menjadi tunjang dalam atur cara penyelidikan sesuatu bidang ilmu. Makalah ini berhasrat membangunkan satu konsep yang sedemikian khusus untuk ilmu linguistik bahasa Melayu. Maka, istilah reti bahasa dicadangkan bagi mencapai hasrat ini. Analisis bermula dengan membahaskan reti bahasa menurut pemikiran Hassan Ahmad (2016) yang menggunakan istilah tahu bahasa. Makna tahu bahasa ini dikupas, dan alasan turut diberikan untuk menggantikannya dengan reti bahasa. Istilah reti bahasa kemudiannya dibahaskan menurut perspektif etimologi, sejarah dan sosiologi bagi menyerlahkan maknanya yang asli. Daripada makna asli ini diterbitkan pula empat teras utamanya, iaitu tatabahasa, tataberbahasa, tatalaku dan tatafikir. Bukti keberadaan keempat-empat teras ini dikaitkan dengan karya oleh para penahu watan yang tidak sekadar memerikan sistem dan struktur linguistik bahasa Melayu, tetapi secara tersirat turut menjelmakan natijah kesempurnaan sistem dan struktur itu kepada pembentukan pertimbangan dan keperibadian penuturnya. Makalah turut membuat penegasan bahawa konsep reti bahasa berkemungkinan besar berdaya menjadi bukti kewujudan warisan keilmuan linguistik bahasa Melayu yang asli. Teks penuh: PDF
subject: Artikel
  topic: section
creator: Mohd Tarmizi Hasrah
rights: Hak Cipta (c) 2023 Melayu:Jurnal Antarabangsa Dunia Melayu
date: 2023-07-05
publication date: 2023-07-05
starting page: 159
ending page: 184
doi: 10.37052/jm.16(2)no1

Pembinaan Garis Panduan Muzium Patuh Syariah di Malaysia
type: item
description: Dewasa ini, peranan muzium amat besar sekali. Muzium berfungsi sebagai institusi multifungsi, iaitu sebagai penjana ekonomi, penjaga harta warisan, pembawa agenda pembangunan negara dan alat pendidikan. Kesemuanya mempunyai kaitan langsung dengan usaha memartabatkan Islam dalam kehidupan. Namun begitu, di sebalik semua fungsi ini, masih belum ada lagi garis panduan muzium patuh syariah yang boleh dirujuk oleh institusi muzium. Untuk itu, kajian ini akan cuba membangunkan garis panduan muzium patuh syariah menggunakan dua kaedah utama, iaitu pertama, kaedah analisis kandungan terhadap bahan yang berkaitan dengan muzium dan Islam. Kedua, kaedah Fuzzy Delphi, iaitu kaedah mendapatkan pengesahan pakar muzium, budaya dan hukum Islam tentang garis panduan muzium patuh syariah yang sesuai dengan realiti Malaysia. Hasilnya, kajian ini mencadangkan dua garis panduan muzium patuh syariah untuk kegunaan muzium di Malaysia yang terdiri daripada aspek (a) kurator dan (b) artifak muzium. Kedua-dua garis panduan ini mengandungi sudut pandang Islam yang disesuaikan dengan realiti semasa Malaysia. Teks penuh: PDF
subject: Artikel
  topic: section
creator: Ahmad Farid Abd Jalal
creator: Siti Maimunah Kahal
creator: Rahimin Affandi Abdul Rahim
rights: Hak Cipta (c) 2022 Melayu:Jurnal Antarabangsa Dunia Melayu
date: 2022-12-13
publication date: 2022-12-13
starting page: 141
ending page: 158
doi: 10.37052/jm.16(1)no7

Ilmu Diplomatik sebagai Pustaka Watan dalam Kesusasteraan Melayu Tradisional
type: item
description: Manuskrip Melayu merupakan khazanah berharga yang mencatatkan rekod pemerintahan dan pentadbiran sesebuah kerajaan kesultanan Melayu. Menerusi catatan peristiwa tersebut, terdapat pelbagai ilmu yang dapat diselongkar sebagai pustaka watan. Pustaka watan ialah himpunan ilmu tempatan yang memberi kemaslahatan kepada masyarakat selain membuktikan ketinggian keintelektualan zaman silam yang dapat diwarisi. Antara ilmu yang dapat dikenal pasti ialah ilmu diplomatik. Ilmu diplomatik ialah pengetahuan tentang pengurusan hal ehwal hubungan antarabangsa sesebuah kerajaan. Perkembangan pengurusan serta pengukuhan kestabilan pemerintahan kesultanan Melayu adalah bersandarkan cetusan hubungan ini. Kepelbagaian perkongsian sumber organisasi dan bahan semula jadi menjadikan hubungan antara dua atau lebih kerajaan menjadi akrab dan dapat membina hubungan atas dasar percaya dan keyakinan masing-masing. Namun demikian, ilmu diplomatik sebagai pustaka watan masih lagi belum berkembang kajiannya. Oleh itu, makalah ini akan menghuraikan serta menganalisis ilmu diplomatik sebagai pustaka watan dengan menggunakan Hikayat Merong Mahawangsa sebagai bahan perbincangan. Dalam pada itu, kaedah kepustakaan dan juga analisis teks digunakan untuk mencapai objektif kajian. Hasil kajian menunjukkan bahawa secara keseluruhannya terdapat bentuk dan juga kaedah pengendalian ilmu diplomatik sebagai pustaka watan menerusi naskhah terpilih. Kajian ini dapat menyumbangkan pengetahuan kepada pengkaji bidang lain yang berkaitan agar memanfaatkan data yang telah direkodkan oleh para ilmuwan terdahulu dalam manuskrip Melayu. Teks penuh: PDF
subject: Artikel
  topic: section
creator: Salmah Jan Noor Muhammad
rights: Hak Cipta (c) 2022 Melayu:Jurnal Antarabangsa Dunia Melayu
date: 2022-12-13
publication date: 2022-12-13
starting page: 125
ending page: 140
doi: 10.37052/jm.16(1)no6